《后湖行（黄册贮湖洲中民部领之）》
明代·文翔凤

日中有琼池，月下有蕊渊。
其精堕为朱雀玄武之二水，钟陵疑即须弥巅。
遂就前湖作殿阙，五风摄处驻行天，沧溟操筑又桑田。
自是水轮扶地轴，不比羲仲御虞泉。
簪石岂仗神鳌戴，衔木非凭精卫填。
琉璃推现天人界，香水捧浮帝释莲。
独留后湖照婵娟，金银气已贮秋烟。
中有群玉为策府，由来曲洛是书渊。
灵沼未闻还宴镐，昆池何况本学滇。
钟阜如龙下饮之，岛屿真横过海船。
鸡笼龙舟碧相揖，对蛾对镜画春妍。
君出太平门，试拂堤边柳。
天丝树树堪垂手，锦水绣岭低回否。
长生新馆立烟波，万顷明月万顷荷。
荷柄发花香入带，风来湖上竟如何。

作者简介：明三水人，字天瑞，号太青。万历三十八年进士。历知莱阳、伊县。以副使提学山西，入为光禄寺少卿，不赴，卒于家。学问渊博，工诗赋。有《太微经》、《文太青文集》。